Source: https://www.strankasmc.si/z-novelo-zkp-do-vecje-in-boljse-pravne-varnosti-ljudi-ki-so-v-kazenskem-postopku/
Timestamp: 2020-02-25 22:32:49+00:00

Document:
Stranka modernega centra | dr. Simona Kustec Lipicer: Z novelo ZKP do boljše pravne varnosti ljudi
dr. Simona Kustec Lipicer: Z novelo ZKP do boljše pravne varnosti ljudi
»Glas za novelo zakona o kazenskem postopku (ZKP) je glas za pravno državo. Je glas za večjo in boljšo pravno varnost ljudi v kazenskem postopku. To je bilo glavno vodilo odločitve poslanske skupine SMC za to, da večinsko ponovno podpremo novelo ZKP. Glas proti noveli zakona pa pomeni glas za nadaljevanje delovanja obstoječega sistema v kazenskem postopku, ki ščiti predvsem velike ”ribe” v naši državi. V kolikor novela ZKP danes ne bo ponovno potrjena, bodo odgovornost za to, da bo sistem ostal takšen kot je, v rokah tistih poslancev, ki bodo glasovali proti,« je v današnji izjavi za medije poudarila vodja poslanske skupine SMC in podpredsednica SMC, dr. Simona Kustec Lipicer. Poslanka dr. Jasna Murgel pa je navedla konkretne rešitve novele, ki so vplivali na večinsko podporo SMC tej noveli.
Vodja poslanske skupine je v nadaljevanju poudarila, da »v noveli zakona o kazenskem postopku ni mesta za ideologijo in ni ideologije. Gre zgolj za ureditev, ki bi omogočila, da lahko vsi ljudje na zakonit način poiščejo svojo pravico.«
Dr. Jasna Murgel pa je poudarila, da »smo se v SMC odločili, da večinsko ponovno podpremo novelo ZKP, saj že 20 let potekajo razprave o tem kako bi se ZKP spremenil. Z novelo ZKP želimo zagotoviti dejansko zagotavljanje procesnih pravic vsem deležnikom v postopku ter hitrejši in učinkovitejši postopek. Tega sedanji ZKP ne omogoča v zadostni meri. Novela bi zagotovila aktivnejšo vlogo tožilstva in policije na tem področju ter izboljšan položaj vseh osumljencev in prič. Prvič do sedaj bi se namreč uzakonila obvezna prisotnost odvetnika v predkazenskem postopku na stroške države, v kolikor gre za mladoletne osebe oziroma za osebe, ki niso zmožne razumeti svojih pravic. Uveljavila bi se tudi pravica, da obramba v predkazenskem postopku pridobi vso pridobljeno gradivo. Tudi te možnosti sedanji ZKP ne omogoča. Nadalje, zaslišanje osumljenca in priče ne bi imelo tako odločilnega vpliva na sodno odločbo. Priče in osumljenci bi imeli večje pravice, ker bi morala policija o zaslišanju priče in osumljenca narediti zapisnik, ki bi ga priče in osumljenec nato tudi podpisali. Sedaj policija namreč pripravi uradni zaznamek, kar pomeni, da je v zaznamku zgolj videnje policije. Z novelo ZKP bi se omogočila tudi večja uporaba predhodnih preiskovalnih dejanj, ki bi nato omogočile učinkovitejšo preiskavo, predvideva pa se tudi večja zaščita prič. Novela sodne preiskave ne ukinja, omogoča pa učinkovitejši kazenski postopek, ki si ga vsi želimo.«
Oznake:dr. Jasna MurgelDr. Simona Kustec LipicerDržavni zborZKP

References: ZKP 
 ZKP 
 ZKP 
 ZKP 
 ZKP 
 ZKP 
 ZKP 
 ZKP